Il-Gvern qed jikkunsidra modi differenti ta’ kif jista’ jipprovdi kumpens lil ammont limitat ta’ familji li sofrew qtugħ ta’ dawl għal aktar minn 12-il siegħa. tvm.com.mt huwa infurmat li minkejja li ma jeżisti ebda obbligu legali għal kumpens minħabba li l-inċident huwa meqjus bħala ċirkostanzi li l-Enemalta ma kellha ebda kontroll fuqhom, il-Gvern, permezz tal-Enemalta xorta qed jikkunsidra kumpens għal kontijiet residenzjali u domestiċi biss. Bħalissa l-Gvern qed jara kif dan il-kumpens jista’ jinħadem u taħt liema forma dan jista’ jingħata. Dan il-kumpens huwa maħsub li jingħata lil ammont limitat ta’ nies li għamlu sigħat twal mingħajr dawl. tvm.com.mt jinsab informat li jekk isseħħ din tkun l-ewwel darba li l-Enemalta tkun qed tagħti kumpens lill-konsumatur wara qtugħ ta’ dawl estensiv. Sorsi spjegaw li dan mhux se jitqies bħala preċedent imma biss kumpens ta’ darba minħabba l-inkonvenjent kbir li seta’ nħoloq. Apparti l-investiment li qed isir fis-sistema tal-ġenerazzjoni, kelliema għall-Gvern qalet li l-Gvern u l-Enemalta qed jaħdmu fuq pjan ta’ ħames snin għal investiment fis-sistema ta’ distribuzzjoni permezz ta’ ftehim ma’ Shanghai Electric Power.